**ODLUKA**

**O OSNIVANJU KULTURNIH VIJEĆA GRADA RIJEKE**

**("Službene novine Primorsko-goranske županije" broj 15/12, 5/13, 33/13 i „Službene novine Grada Rijeke“ broj 13/19)**

 **-neslužbeni pročišćeni tekst -**

Članak 1.

 Ovom se Odlukom osnivaju kulturna vijeća Grada Rijeke (u daljnjem tekstu: Vijeća) za:

 - glazbenu djelatnost,

 - dramsku umjetnost, ples i pokret,

 - audiovizualnu djelatnost,

 - književnu djelatnost,

 - muzejsku djelatnost i vizualne umjetnosti,

 - inovativne umjetničke i kulturne prakse,

 - zaštitu i očuvanje kulturnih dobara.

Članak 2.

Vijeća iz članka 1. ove Odluke osnivaju se za pojedina područja umjetničkog i kulturnog stvaralaštva radi:

 - predlaganja programa javnih potreba u kulturi za koje se sredstva osiguravaju u Proračunu Grada Rijeke,

 - ostvarivanja utjecaja kulturnih djelatnika i umjetnika na donošenje odluka važnih za kulturu i umjetnost,

 - sudjelovanja u utvrđivanju kulturne politike i mjera za njeno provođenje.

U ostvarivanju zadaća iz stavka 1. ovoga članka, Vijeća pružaju stručnu pomoć Odjelu gradske uprave za kulturu (u daljnjem tekstu: Odjel) pri izradi prijedloga programa javnih potreba u kulturi Grada Rijeke i njihovo financiranje, sudjeluju u utvrđivanju kulturne politike Grada Rijeke i u tu svrhu daju stručne podloge i mišljenja Odjelu.

Vijeća na zahtjev Odjela raspravljaju o pojedinim pitanjima s područja kulture i o njima Odjelu daju pisana mišljenja i prijedloge.

Članak 3.

Vijeća imaju tri (3) člana.

Za članove Vijeća imenuju se kulturni djelatnici i umjetnici koji svojim dosadašnjim dostignućima kao i poznavanjem pojedinih područja kulture i umjetnosti mogu pridonijeti ostvarenju ciljeva zbog kojih je Vijeće osnovano.

U radu Vijeća sudjeluju bez prava odlučivanja i službenici Odjela zaduženi za područje rada Vijeća.

Članak 4.

Postupak imenovanja članova Vijeća pokreće Odjel pozivom institucijama i udrugama iz područja umjetnosti i kulture da podnesu pisane i obrazložene prijedloge osoba za imenovanje članova Vijeća s područja kulture i umjetnosti kojima se bave.

U slučaju nedovoljnog broja odgovarajućih prijedloga u smislu stavka 1. ovoga članka, pisani i obrazloženi prijedlog osoba za imenovanje članova Vijeća s područja kulture i umjetnosti kojima se bave podnijet će Odjel.

Na temelju prispjelih prijedloga kao i prijedloga Odjela, Gradonačelnik Grada Rijeke (u daljnjem tekstu: Gradonačelnik) predlaže imenovanje članova Vijeća Gradskome vijeću Grada Rijeke (u daljnjem tekstu: Gradsko vijeće).

Članak 5.

Članove Vijeća imenuje Gradsko vijeće na vrijeme od četiri (4) godine.

Gradsko vijeće može razriješiti članove Vijeća i prije isteka vremena na koje su imenovani u sljedećim slučajevima:

 - na osobni zahtjev,

 - ako neopravdano ne prisustvuju sjednicama Vijeća,

 - na pisani zahtjev ovlaštenih predlagatelja iz članka 4. ove Odluke.

U slučaju iz stavka 2. ovoga članka, novog člana Vijeća predlaže Gradskom vijeću Gradonačelnik, na temelju prijedloga Odjela. Novom članu Vijeća mandat traje do isteka mandata člana Vijeća umjesto kojeg je imenovan.

Članak 6.

Vijeće može pravovaljano raspravljati i odlučivati ako je sjednici Vijeća nazočno više od polovice članova Vijeća.

Vijeće donosi odluke većinom glasova od ukupnog broja svih članova Vijeća.

Članak 7.

Član Vijeća ne može sudjelovati u raspravi i izuzet je od odlučivanja Vijeća o pitanju koje se odnosi na umjetnički ili kulturni projekt u kojemu sudjeluje on ili s njim povezane osobe (srodnik po krvi u ravnoj liniji do bilo kojeg stupnja, bračni ili izvanbračni drug) ili se odnosi na kulturni ili umjetnički projekt koji je predložila pravna osoba u kojoj član Vijeća ili s njim povezane osobe imaju vlasnički ili osnivački udio ili sudjeluju u njezinom upravljanju.

Članak 8.

Predsjednika i potpredsjednika Vijeća biraju članovi Vijeća između sebe na prvoj sjednici Vijeća koju saziva pročelnik Odjela.

Predsjednik Vijeća saziva sjednice Vijeća, predlaže dnevni red i predsjedava sjednicama Vijeća.

U slučaju spriječenosti ili odsutnosti predsjednika, potpredsjednik Vijeća ima sva prava, obveze i odgovornosti predsjednika Vijeća.

Sjednice Vijeća održavaju se po potrebi.

Članak 9.

Članovi Vijeća imaju pravo na naknadu za svoj rad.

Visinu naknade iz stavka 1. ovoga članka određuje Gradonačelnik.

Članak 10.

Administrativno-tehničke i druge poslove za potrebe Vijeća obavlja Odjel, a sredstva potrebna za rad Vijeća osiguravaju se u Proračunu Grada Rijeke.

Članak 11.

Danom stupanja na snagu ove Odluke prestaje važiti Odluka o osnivanju kulturnih vijeća Grada Rijeke ("Službene novine Primorsko-goranske županije" broj 39/04, 3/05 i 40/09).

Članak 12.

Ova Odluka stupa na snagu osmoga dana od dana objave u "Službenim novinama Primorsko-goranske županije".

TEKST KOJI NIJE UŠAO U PROČIŠĆENI TEKST

 Odluka o izmjenama i dopunama Odluke o osnivanju kulturnih vijeća Grada Rijeke

("Službene novine Primorsko-goranske županije“ broj 5/13)

Članak 4.

Članovi kulturnih vijeća Grada Rijeke imenovani sukladno odredbama Odluke o osnivanju kulturnih vijeća Grada Rijeke ("Službene novine Primorsko-goranske županije" broj 39/04, 3/05 i 40/09) i Odluke o osnivanju kulturnih vijeća Grada Rijeke ("Službene novine Primorsko-goranske županije" broj 15/12) nastavit će s radom do isteka mandata.

Članak 5.

Ova Odluka stupa na snagu osmoga dana od dana objave u "Službenim novinama Primorsko-goranske županije".

 TEKST KOJI NIJE UŠAO U PROČIŠĆENI TEKST

Odluka o izmjenama Odluke o osnivanju kulturnih vijeća Grada Rijeke

("Službene novine Primorsko-goranske županije" broj 33/13)

Članak 4.

Ova Odluka stupa na snagu osmoga dana od dana objave u "Službenim novinama Primorsko-goranske županije".

 TEKST KOJI NIJE UŠAO U PROČIŠĆENI TEKST

Odluka o izmjeni Odluke o osnivanju kulturnih vijeća Grada Rijeke

("Službeno novine Grada Rijeke" broj 13/19)

Članak 2.

 Danom stupanja na snagu ove Odluke, dosadašnja Vijeća nastavljaju s radom pod izmijenjenim nazivima, i to kako slijedi:

 - Vijeće za glazbenu i glazbeno-scensku umjetnost kao Vijeće za glazbenu djelatnost,

 - Vijeće za knjigu i nakladništvo kao Vijeće za književnu djelatnost,

 - Vijeće za muzejsku djelatnost i likovnu umjetnost kao Vijeće za muzejsku djelatnost i vizualne umjetnosti,

 - Vijeće za nove medijske kulture kao Vijeće za inovativne umjetničke i kulturne prakse.

  Vijeće za dramsku umjetnost, ples i pokret, Vijeće za audiovizualnu djelatnost i Vijeće za zaštitu i očuvanje kulturnih dobara nastavljaju s radom pod istim nazivom.

Članak 3.

 Ova Odluka stupa na snagu osmoga dana od dana objave u “Službenim novinama Grada Rijeke“.